ดีเดย์ลดคุ้มครองเงินฝากมั่นใจแบงก์รับมือได้
ธปท.มั่นใจลดความคุ้มครองเงินฝากเหลือ 50 ล้านบาท ในวันที่ 11 ส.ค.นี้ไม่โกลาหล ยันฐานะธนาคารไทยแข็งแกร่งเงินกองทุนสูง
11 ส.ค. 2554

ธปท.มั่นใจลดความคุ้มครองเงินฝากเหลือ 50 ล้านบาท ในวันที่ 11 ส.ค.นี้ไม่โกลาหล ยันฐานะธนาคารไทยแข็งแกร่งเงินกองทุนสูง
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ไม่กังวลเรื่องการรับมือกับประชาชนผู้ฝากเงินที่จะมาโยกย้ายเงินฝากของแต่ละธนาคาร หลังจากพระราชบัญญัติ (พ.ร.บ.) สถาบันคุ้มครองเงินฝากมีผลบังคับใช้ในวันที่ 11 ส.ค.นี้ ซึ่งทาง ธปท. กระทรวงการคลัง และสถาบันคุ้มครองเงินฝาก ได้เตรียมความพร้อมไว้แล้วตั้งแต่ต้นปีที่ผ่านมา จึงเชื่อว่าจะไม่เกิดปัญหาตื่นตระหนกแล้วแห่มาถอนเงินหรือโยกเงินฝากแต่อย่างใด 
“กฎหมายเงินฝากจะมีผลบังคับใช้วันนี้เป็นวันแรก โดยลดวงเงินคุ้มครองเงินฝากเหลือ 50 ล้านบาทต่อบัญชีต่อธนาคาร จากเดิมที่คุ้มครองเต็มจำนวน ซึ่งที่ผ่านมาเราก็ได้มีการเตรียมความพร้อมไว้แล้ว ขอให้ประชาชนมั่นใจได้ และจากการตรวจสอบข้อมูลของธนาคารพาณิชย์ล่าสุดเมื่อวันที่ 10 ส.ค. ก็ยังไม่พบการเปลี่ยนแปลงโยกย้ายเงินฝากที่ผิดปกติ เพราะที่ผ่านมาเราได้พยายามทำความเข้าใจกับผู้ฝากที่มีเงินฝากมากกว่า 50 ล้านบาทไปพอสมควรแล้ว ทำให้ลูกค้ากลุ่มนี้โยกเงินฝากน้อยมาก ไม่ว่าจะเป็นลูกค้าในส่วนกลางหรือต่างจังหวัด” นายสรสิทธิ์ กล่าว
นายสรสิทธิ์ กล่าวว่า ปัจจุบันระบบธนาคารพาณิชย์แข็งแกร่งมาก มีเงินกองทุนต่อสินทรัพย์เสี่ยง (บีไอเอส) สูง เฉลี่ยอยู่ที่ 1516% ขณะที่การดำรงสินทรัพย์สภาพคล่องรายปักษ์ที่ ธปท.กำหนดให้ธนาคารพาณิชย์มีสภาพคล่องเงินสดไว้ตามกฎหมาย 6% ของยอดเงินฝาก แต่ระบบธนาคารพาณิชย์มีสูงถึง 20-25% ของยอดเงินฝาก ซึ่งสถานะเหล่านี้สะท้อนสภาพคล่องเงินสดที่สูงและฐานะที่ดีเพียงพอ ที่จะรองรับการเบิกถอนหากเกิดกรณีปัญหาประชาชนผู้ฝากตื่นตระหนกแห่มาขอถอนเงินจริงๆ ทำให้ไม่น่าห่วง
ทั้งนี้ พ.ร.บ.คุ้มครองเงินฝากจะลดวงเงินคุ้มครองเงินฝากเหลือ 50 ล้านบาทต่อบัญชีต่อธนาคาร ในวันที่ 11 ส.ค. 2554 และลดวงเงินคุ้มครองลงเหลือ 1 ล้านบาทต่อบัญชีต่อธนาคารในวันที่ 11 ส.ค. 2555
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) กล่าวว่า ในวันที่ 11 ส.ค.54 นี้ นับเป็นวันแรกที่ตาม พ.ร.บ.สถาบันคุ้มครองเงินฝาก 2551 กำหนดให้มีการคุ้มครองเงินฝากตามจำนวนที่ฝากไว้ รวมถึงดอกเบี้ยคงค้างจากเงินฝากดังกล่าวในวงเงินรวมไม่เกิน 50 ล้านบาทต่อรายผู้ฝากต่อสถาบันการเงิน ในวันที่ 11 ส.ค. 2555 การคุ้มครองเงินฝากจะมีการปรับลดลงเหลือไม่เกิน 1 ล้านบาทต่อรายผู้ฝากต่อสถาบันการเงิน โดยผู้ฝากทุกคนทั้ง 100% จะได้รับความคุ้มครองเหมือนกันหมด และผู้ฝากที่ได้รับคุ้มครองเต็มวงเงินคือผู้ฝากที่มีเงินฝากไม่เกิน 1 ล้านบาท ซึ่งมีอัตราส่วนสูงถึง 98.5% ของผู้ฝากทั้งหมด
ดังนั้น การคุ้มครองดังกล่าวเป็นการ “คุ้มครองประชาชนผู้ฝากเงินทุกราย” ในระบบสถาบันการเงินที่อยู่ภายใต้ความคุ้มครอง ตามอัตราวงเงินคุ้มครองที่กฎหมายกำหนด ซึ่งปัจจุบันบัญชีเงินฝากที่ได้รับความคุ้มครองโดย สคฝ. มีจำนวน 60 ล้านบัญชี หรือคิดเป็นจำนวนเงิน 7.4 ล้านล้านบาท ที่จะได้รับการดูแลในกรณีที่เกิดวิกฤตสถาบันการเงินปิดกิจการ ผู้ฝากเงินจึงมั่นใจได้ ไม่ต้องตื่นตระหนก